На основу члана 20. став 1. тачка 4) и члана 66. став 1. Закона о локалној самоуправи („Службени гласник РС“ бр. 129/2007, 83/2014 – др.закон, 101/2016 – др.закон, 47/2018 и 111/2021 – др.закон) и члана 21. став 1. тачка 4) и члана 37. став 1. тачка 7) и 28) Статута Града Ниша (“Службени лист Града Ниша“ број 88/2008, 143/2016 и 18/2019),

Скупштина Града Ниша, дана \_\_\_\_\_\_\_\_2024. године, доноси

**О Д Л У К У**

**О ПОКРЕТАЊУ ПОСТУПКА ОСНИВАЊА СПОРТСКОГ ПРИВРЕДНОГ ДРУШТВА**

**Члан 1.**

Прихвата се Писмо о намерама Фудбалског Савеза Србије и покреће се поступак оснивања спортског привредног друштва, које ће основати Град Ниш и Фудбалски Савез Србије, у циљу унапређења и даљег развоја фудбалског спорта на територији Града Ниша.

**Члан 2.**

Уговором о оснивању спортског привредног друштва, који у име Града Ниша закључује Градоначелница Града Ниша и који ће се закључити по прибављеном правном мишљењу Правобранилаштва Града Ниша, ближе ће се уредити међусобна права и обавезе оснивача и дефинисати назив, седиште и делатност, средства за оснивање, почетак рада, утврђивање и распоређивање добити и сношења ризика, органи, заступање и сва друга питања у складу са законом.

Текст нацрта уговора из претходног става, пре закључења уговора, усваја Скупштина Града Ниша.

**Члан 3.**

Ова одлука ступа на снагу осмог дана од дана објављивања у "Службеном листу Града Ниша".

**Број: \_\_\_\_\_\_\_\_\_\_\_\_\_\_\_\_\_\_\_\_\_\_**

**У Нишу, дана \_\_\_\_\_\_\_\_\_\_\_\_\_\_**

**СКУПШТИНА ГРАДА НИША**

**ПРЕДСЕДНИК**

**доц. др Бобан Џунић**

**О б р а з л о ж е њ е**

Фудбалски Савез Србије, ул. Теразије бр.35-Београд, обратио се Граду Нишу Писмом о намерама бр.05-58/1 од 26.01.2024. године, којим исказује намеру да на територији Града Ниша изгради модеран Спортски центар-фудбалски тренинг центар, који би допринео даљем развоју фудбалског спорта на територији Града Ниша, као и на територији Фудбалског савеза региона Источне Србије (ФСРИС), и то сопственим средствима и по угледу на национални спортски центар ФСС у Старој Пазови.

С обзиром да је, како је у Писму о намерама бр.05-58/1 од 26.01.2024. године истакнуто, потребно да се изградња спортског центра реализује на грађевинском земљишту које би било одговарајуће за планирану инвестицију, предлаже се да Град Ниш у поступку оснивања заједничког привредног друштва уложи као део оснивачког капитала одговарајуће грађевинско земљиште, а да Фудбалски Савез Србије уложи новчана средства у изградњу спортског центра и набавку спортске опреме.

Имајући у виду значај планиране инвестиције, у циљу унапређења и даљег развоја фудбалског спорта на територији Града Ниша, као и на територији Фудбалског савеза региона Источне Србије, утврђује се да је прихватање Иницијативе Фудбалског Савеза Србије оправдано и у интересу Града Ниша, као и да се покретањем поступка оснивања спортског привредног друштва, које ће основати Град Ниш и Фудбалски Савез Србије, у складу са одредбама Закона о спорту („Сл.гласник РС“ бр. 10/2016), остварују позитивни ефекти у области спортских активности, које ће се реализовати кроз спортску делатност тог привредног друштва.

Уговором о оснивању спортског привредног друштва, који ће се закључити по прибављеном правном мишљењу Правобранилаштва Града Ниша, ближе ће се уредити међусобна права и обавезе оснивача и дефинисати сви услови и питања прописана законом, укључујући и улагање одговарајућег грађевинског земљишта у јавној својини Града Ниша у оснивачки капитал спортског привредног друштва, у складу са законским прописима.

За доношење ове Одлуке није потребна реализација финансијских средства из буџета Града Ниша за 2024. годину, те се у складу са напред наведеним предлаже доношење Одлуке, као у диспозитиву.

**Н а ч е л н и к**

\_\_\_\_\_\_\_\_\_\_\_\_\_\_\_\_\_\_\_\_

**Ружица Ђорђевић**

**дипл. правник**